**Ερωτήματα για την *Λέσχη: κεφάλαια 1-9***

Ποιος αφηγείται σε κάθε κεφάλαιο; Τι μαθαίνουμε για αυτόν; Από που κατάγεται, τι τον οδήγησε στην Ιερουσαλήμ (που τότε ήταν υπό αγγλική Διοίκηση);

Σε ποια ιστορικά γεγονότα αναφέρεται ο Μάνος για την Ελλάδα, η ‘Εμμη για την Αυστρία; Ποια διλήμματα αντιμετωπίζουν; Βρείτε κάποια στοιχεία για το πως ενσωματώθηκε η Αυστρία στο γερμανικό Ραιχ (1933 Δικτατορία Ντολφούς-1938 'Ανσλους).

Ο Μάνος και η Έμμη μένουν στην ίδια πανσιόν, της Φράου ‘Αννας. Ποιοι άλλοι μένουν εκεί, από πού κατάγονται, τι τους οδήγησε στην Ιερουσαλήμ; Καταγράψτε τα πρόσωπα και τις ιστορίες τους. Συσχετίστε το με το μότο του μυθιστορήματος, στην πρώτη σελίδα.

Τι μαθαίνουμε για την Φράου Άννα, την περασμένη της ζωή, την οικογενειακή της κατάσταση; Ποια είναι η καταγωγή της και η θρησκεία της; Πώς βρέθηκε να έχει πανσιόν στην Ιερουσαλήμ; Ποια αντίληψη έχει η ίδια για τον εαυτό της και ποια ο αναγνώστης για αυτήν;

Ποιον εκβιασμό δέχεται η Έμμη και ο σύζυγός της (πολιτικό/ερωτικό); Τι συνειδητοποιεί η Έμμη για τον Χανς;

Πώς η διαμεσολάβηση της συνείδησης επηρεάζει τον τρόπο που αντιλαμβάνονται οι χαρακτήρες τα γεγονότα αλλά και την αφήγηση; Η διαμεσολάβηση είναι στον ίδιο βαθμό για όλους τους χαρακτήρες; Τι αποτέλεσμα έχει αυτό; Με ποια αφηγηματικά μέσα παρουσιάζεται η διαμεσολάβηση;